Document ID: 32006D0803

KOMMISSIONENS BESLUTNING
af 23. november 2006
om ændring af Kommissionens beslutning 2005/381/EF om indførelse af et spørgeskema til rapportering om anvendelsen af Europa-Parlamentets og Rådets direktiv 2003/87/EF om en ordning for handel med kvoter for drivhusgasemissioner i Fællesskabet og om ændring af Rådets direktiv 96/61/EF
(meddelt under nummer K(2006) 5546)
(EØS-relevant tekst)
(2006/803/EF)
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Europa-Parlamentets og Rådets direktiv 2003/87/EF af 13. oktober 2003 om en ordning for handel med kvoter for drivhusgasemissioner i Fællesskabet og om ændring af Rådets direktiv 96/61/EF (1), særlig artikel 21, stk. 1, og
ud fra følgende betragtninger:
(1)
Spørgeskemaet i bilag til Kommissionens beslutning 2005/381/EF (2) bør revideres i lyset af de erfaringer, som medlemsstaterne og Kommissionen har opnået ved anvendelsen af spørgeskemaet og vurderingen af svarene på spørgeskemaet med henblik på udarbejdelsen af årsrapporterne med frist til den 30. juni 2005.
(2)
Medlemsstaternes svar belyste nogle områder af relevans for Kommissionens rapport om anvendelsen af direktiv 2003/87/EF, som endnu ikke er indføjet i spørgeskemaet i bilaget til beslutning 2005/381/EF.
(3)
Vurderingen af medlemsstaternes svar viste, at nogle spørgsmål ikke er besvaret konsekvent, og at der er behov for en præcisering.
(4)
De opnåede erfaringer i forbindelse med den første fulde runde af overvågning, rapportering og verifikation af kuldioxidemissioner fra de anlæg, der er omfattet af emissionshandelsordningen, gjorde det nødvendigt at gennemgå de relevante afsnit af spørgeskemaet.
(5)
Bilaget til beslutning 2005/381/EF bør ændres i overensstemmelse hermed og erstattes af hensyn til klarheden.
(6)
Foranstaltningerne i denne beslutning er i overensstemmelse med udtalelse fra det udvalg, der er nedsat ved artikel 6 i Rådets direktiv 91/692/EØF af 23. december 1991 om standardisering og rationalisering af rapporterne om gennemførelse af en række miljødirektiver (3) -
VEDTAGET FØLGENDE BESLUTNING:
Artikel 1
Bilaget til beslutning 2005/381/EF erstattes af bilaget til nærværende beslutning.
Artikel 2
Denne beslutning er rettet til medlemsstaterne.
Udfærdiget i Bruxelles, den 23. november 2006.

Labels: 12
15
20